**Výročná správa za obdobie 1.1.2017 – 28.09.2018**

Občianske združenie Asociácia vzdelávateľov v sociálnej práci a Slovensku (AVSP) je dobrovoľné združenie občanov a členmi združenia sú fyzické a právnické osoby (vysoké školy), ktoré sa podieľajú na vzdelávaní v sociálnej práci na území *Slovenskej republiky*.

Združenie sleduje všeobecne prospešné ciele zamerané na skvalitnenie študijného odboru sociálna práca a tým aj skvalitnenie výkonu sociálnej práce v praxi. Poslaním združenia je prispievať svojou činnosťou k rozširovaniu teoretických vedomostí a praktických zručností v oblasti sociálnej práce, napomáhať jej etablovaniu ako samostatného spoločensko-vedného odboru.

Občianske združenie Asociácia vzdelávateľov v sociálnej práci a *Slovensku* pracovalo (ďalej len Asociácia) v predmetnom období v tomto zložení prostredníctvom orgánov: 1. **Zhromaždenie členov združenia**; 2. Správna rada; 3. Dozorná rada a 4. Predseda. **Predsedníčka:** prof. PhDr. Beáta Balogová, PhD.; za **Členovia a členky správnej rady:** doc. PhDr. Denisa Šoltésová, PhD.,Prof. PhDr. Andrej Mátel, PhD.; doc. PhDr. Alžbeta Brozmanová - Gregorová, PhD.; doc. PhDr. Markéta Rusnáková, PhD.; prof. PaedDr. Jana Levická, PhD., prof. PhDr. Eva Žiaková, CSc., **Dozorná rada:** doc. PhDr. Ladislav Roman, PhD.,Mgr. Martina Špániková, PhD., doc. PhDr. Alena Bašistová, PhD.

Najdôležitejšie aktivity, ktoré boli zrealizované v danom období je možné rozdeliť do nasledujúcich oblastí:

1. **Správne činnosti Asociácie;**
2. **Spolupráca s MPSVaR SR, IVPR, MŠ SR, MZ SR;**
3. **Študijné programy (aktivity);**
4. **Medzinárodná spolupráca**
5. **Správa a spoluvydávanie časopisu Sociální práce/Sociálna práca;**
6. **Vedecko-výskumné projekty a aktivity;**
7. **Ekonomické činnosti;**
8. **Členská základňa;**
9. **Aktivity AVSP.**
10. **Správne činnosti Asociácie** – vo vymedzenom období boli zrealizované nasledovné kroky, ktoré prispeli k stabilizácii asociácie v zmysle zákonných požiadaviek. Správna rada asociácie v predmetnom období prerokovala a schválila dôležité body chodu asociácie, najčastejšie išlo o online-rokovania s per rollam formou schvaľovania.

**2. Spolupráca s MPSVaR SR, IVPR, MŠ SR, MZ SR –** v predmetnomobdobí najaktívnejšie prebiehala spolupráca s MPSVaR pri riešení požiadaviek platenej praxe študentov. Zároveň prebieha komunikácia v rámci Akreditačnej komisie MPSVaR, rokovanie prebehlo v stretnutiach dňa 14.7.2017; 17.8.2017; 16.1.2018; 9.3.2018; 2.5.2018. Zároveň prebehla intenzívna spolupráca so Sekciou rodinnej politiky pri konceptualizácii Opisu – korpusu odboru sociálna práca. Opis bol posúdený dvoma ďalšími posudzovateľmi doc. Brnulom z ČR a doc. Repkovou z IVPR SR.

Predsedníctvo Asociácie pravidelne vypracovávalo cenové ponuky pre MPSVaR SR v rámci realizácie projektov.

**3. Študijné programy (aktivity)** –Asociácia pravidelne podporuje činnosť ŠVOČ odmeňovaním víťazov v kategórii Bc. a Mgr. štúdia. Zároveň v roku 2016-2017 aj naďalej prebiehali rokovania s MŠ a MPSVaR vo vzťahu k riešeniu otázok financovania praxí, zároveň sa uskutočnili rokovania pracovných skupín zameraných na kreovanie koncepcie odborných praxí pod gesciou doc. PhDr. Ladislava Vasku, PhD. Bol finalizovaný projekt tvorby Vademeca sociálnej práce – Terminologického slovníka, ktorý bol slávnostne pokrstený dňa 21.4.2017 na FF UPJŠ v Košiciach.

Asociácia bola oslovená doc. T. Matulayovou, PhD. ako predsedníčkou českej asociácie s požiadavkou vyjadrenia k spoluvydávaniu časopisu Sociální práce / Sociálna práca. Bol vytvorený návrh niekoľkých foriem spoluvydávania, od partnerstva až k spoluvydávaniu (financovanie jedného čísla časopisu). Došlo k vytvoreniu Dohody o spolupráci zo dňa 12.3.2018.

**4. Medzinárodná spolupráca –** aj naďalej bola Asociácia členkou EASSW. Pravidelne dochádzalo ku kooperatívnej spolupráci medzi ASVSP ČR a AVSP SR. Predmetom rokovania boli otázky zmluvy o spolupráci, distribúcie časopisu, otázky fúzie časopisu a jeho zaradenie do databázy Scopus od roku 2017.

**5. Správa a spoluvydávanie časopisu Sociální práce/Sociálna práca –** aj v tomto období bola zabezpečovaná distribúcia časopisu v zmysle Zmluvy o spolupráci (zo dňa 12.11.2010) predsedníčkou Asociácie prof. PhDr. Beátou Balogovou, PhD. a administratívnu agendu zabezpečovala tajomníčka doc. PhDr. Denisa Šoltésová, PhD. Členovia správnej rady asociácie v priebehu celého obdobia sa podieľali na zabezpečovaní distribúcie časopisu. V priebehu obdobia nastali zmeny v časopise, niektoré časti časopisu sú prístupné online. Dizajn časopisu je členený na praktickú a vedeckú časť.

**6. Vedecko-výskumné projekty a aktivity –** členovia a členky asociácie, ako fyzické a právnické osoby sú pravidelne zapájaní do projektov národných VEGA, KEGA, APVV, ESF alebo do medzinárodných projektov. Asociácia finalizovala projekt DZG 11/5140 Reflection on European Social Work in the Visegrad Group countries. Za najvýznamnejší vedecko-výskumný projekt členovia správnej rady považujú participáciu na príprave, editorovaní, recenzovaní časopisu Sociální práce/Sociálna práca. Na stránke Asociácie sú pravidelne zverejňované programy konania konferencii a vedeckých podujatí. Asociácia nominovala člena do Riadiaceho výboru národného projektu „Podpora zvyšovania profesionality výkonu a rozvoj ľudských zdrojov v oblasti výkonu a služieb sociálnej inklúzie pre štátnu správu a samosprávu – I.“ Zároveň bol podaný návrh prof. PhDr. Jany Levickej, PhD. za členku Odborného hodnotiteľského orgánu riaditeľa CVTI SR.

Správna rada asociácie riešila veľmi intenzívne tvorbu Opisu - korpusu sociálnej práce, vytvorila pracovné skupiny na svojom rokovaní dňa 3.7.2017. Členovia a členky Správnej rady AVSP a pracovných skupín Bc., Mgr. a PhD. stupňa sa zhodli na potrebne aktualizácie Obsahu študijného odboru sociálna práca, ktorý je definovaný v Sústave študijných odborov vysokoškolského vzdelávania. Koordinátorkou všetkých pracovných skupín bude predsedníčka AVSP prof. PhDr. Beáta Balogová, PhD.

**7. Ekonomické činnosti** – v menovanom období bolo odovzdané daňové priznanie za rok 2015 a bola vedená povinná agenda v zostave: Pokladničná kniha, Peňažný denník, Kniha vystavených faktúr, Kniha bankových dokladov. Pravidelne bola uskutočňovaná účtovná agenda súvisiaca s distribúciou časopisu.

**8.** **Členská základňa** – členskú základňu tvoria fyzické a právnické osoby. V priebehu roka 2017 boli prijímaní členovia prostredníctvom per rollam hlasovania. Zoznam členov je zverejnený na web stránke Asociácie (je vedený presný zoznam členskej základne s kompletnými pracovnými a súkromnými adresami). Správna rada asociácie na základe odporúčania Valného zhromaždenia členov schválila členský poplatok pre FO 15,- eur a pre PO 200,- eur s tým, že inštitúcia dostane 3 čísla časopisu zadarmo. Zároveň schválila návrh, aby sa novoprijatí členovia schvaľovali dvakrát ročne (jar, jeseň) a to na stretnutí Správnej rady asociácie, v prípade, žeby sa stretnutie nemohlo uskutočniť, aby členovia Správnej rady hlasovali per rollam.

**9.** **Aktivity AVSP** – asociácia v priebehu roka uskutočnila niekoľko vedeckých aktivít. Zoznam bol priebežne zverejňovaný na stránke asociácie. Medzi najvýznamnejšie patrili: Krst knihy – Vademecum sociálnej práce, konaný 21. apríla 2017, Festival komunitnej hudby konaný v dňoch 21. - 22. septembra 2017 a Festival komunitnej hudby konaný v dňoch 6. – 7. júna 2018.

Spracovala prof. PhDr. Beáta Balogová, PhD.

Predsedníčka AVSP SR Dňa: 28.9.2018